Dôvodová správa 

I. Všeobecná časť 

	Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 325/2002 Z. z. o poskytovaní darov a jednorazového mimoriadneho odškodnenia na úseku ochrany pred požiarmi vypracovalo Ministerstvo vnútra Slovenskej republiky Prezídium Hasičského a záchranného zboru podľa § 50 ods. 2 a § 52 ods. 3 zákona č. 314/2001 Z. z. o ochrane pred požiarmi a v súlade s Plánom legislatívnych úloh vlády Slovenskej republiky na rok 2007.	
		
Predkladaným návrhom nariadenia sa zvyšujú sumy darov a sumy jednorazového mimoriadneho odškodnenia z dôvodu, že neboli valorizované od roku 2002. Zároveň sa aktualizujú poznámky pod čiarou vzhľadom na platnosť nových všeobecne záväzných právnych predpisov.  

Rozsah dopadu na štátny rozpočet nie je možné vyčísliť z dôvodu nepredvídateľnosti výdavkov tohto druhu.

Predkladaný návrh nariadenia je v súlade s Ústavou Slovenskej republiky, ako aj s medzinárodnými  zmluvami a inými medzinárodnými dokumentmi, ktorými je Slovenská republika viazaná.

Predmetný návrh nariadenia bol zaslaný na medzirezortné pripomienkové konanie                   33 subjektom. Odporúčajúca pripomienka, ktorú uplatnilo iba Ministerstvo financií Slovenskej republiky, bola akceptovaná.

Predmetný návrh nariadenia bol dňa 24. apríla 2007 prerokovaný v Legislatívnej rade vlády Slovenskej republiky s pripomienkami, ktoré boli akceptované a do predkladaného návrhu nariadenia zapracované.

Vzhľadom na uvedené sa predmetný návrh nariadenia predkladá na rokovanie vlády Slovenskej republiky bez rozporov.

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu:  
Vláda Slovenskej republiky

2. 	Názov návrhu právneho predpisu: 
      Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 325/2002 Z. z. o poskytovaní darov a jednorazového mimoriadneho odškodnenia na úseku ochrany pred požiarmi 

3.   Problematika návrhu právneho predpisu:
a)	nie je upravená v práve Európskych spoločenstiev:	- primárnom
 - sekundárnom,

b)	nie je upravená v práve Európskej únie:		 - primárnom
  - sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4 až 6 doložky zlučiteľnosti.

II. Osobitná časť 

K čl. I:

K bodu 1 
	Navrhuje sa zvýšenie sumy vecného daru.

K bodu 2	 
Navrhuje sa zvýšenie sumy peňažného daru.

K bodu 3
 	Navrhovaná úprava bola vykonaná z dôvodu účinnosti zákona č. 438/2002 Z. z., ktorým sa mení a dopĺňa zákon č. 315/2001 Z. z. o Hasičskom a záchrannom zbore a mení zákon č. 314/2001 Z. z. o ochrane pred požiarmi.

K bodu 4	
Navrhovaná úprava bola vykonaná z dôvodu účinnosti zákona č. 438/2002 Z. z., ktorým sa mení a dopĺňa zákon č. 315/2001 Z. z. o Hasičskom a záchrannom zbore a mení zákon č. 314/2001 Z. z. o ochrane pred požiarmi.

K bodu 5
Novo sa upravujú pojmy a poznámka pod čiarou vzhľadom na platnú právnu úpravu.

K bodu 6
 	Navrhuje sa zvýšenie sumy jednorazového mimoriadneho odškodnenia. Pri jej určení sa vychádzalo z platnej právnej úpravy, predmetom ktorej je úprava rovnakých právnych inštitútov v iných oblastiach pôsobnosti (napríklad na úseku  civilnej ochrany). 

K bodu 7
 Novo sa upravuje pojem a poznámka pod čiarou vzhľadom na platnú právnu úpravu.

K bodu 8
Novo sa upravuje pojem a poznámka pod čiarou vzhľadom na platnú právnu úpravu a zároveň sa navrhuje zvýšenie sumy jednorazového mimoriadneho odškodnenia osobám, ktoré boli na poškodeného, ktorý zomrel následkom úrazu alebo choroby, odkázané výživou.

K čl. II:

	Navrhuje sa, aby predmetný návrh nariadenia vlády nadobudol účinnosť 1. júla 2007.